Geliefde 'kommentator, mentor, legende' sterf | Maroela Media
Kotie Grové. Foto: Nelson Mandela Universiteit
Huldeblyke stroom in ná die dood van krieketkommentator Kotie Grové.
Grové (71), 'n veteraanuitsaaier met meer as 40 jaar ervaring, is vanoggend by sy dogter Hendrien se huis in Melville, Johannesburg, dood. Hy het kanker gehad.
Grové het hom in 1976 as tellinghouer by die SAUK se kommentaarspan aangesluit. 'n Jaar later het hy sy buiging as kommentator gemaak tydens 'n wedstryd tussen Oostelike Provinsie en Natal op St. George-park in die Baai.
In 1994 het hy by die betaalkanaal SuperSport aangesluit.
Vir Grové, 'n professor in Grieks en Latyn aan die destydse Universiteit van Port Elizabeth, was die uitsaaiwerk eintlik net 'n stokperdjie. Hy het uitsaaiwerk egter later as sy groot liefde beskryf, hoewel die akademie hom onderhou het.
Grové het in 2014 uit die akademie getree, maar was steeds aktief agter die mikrofoon. Hy het, ten spyte van sy siekte, tot so onlangs as verlede maand nog krieketkommentaar gelewer.
Hy word beskou as 'n Afrikaanse krieketinstelling en 'n huishoudelike naam wat oor meer as vier dekades ook 'n mentor vir opkomende kommentators in radio én televisie was. Hy word beskryf as 'n man wat sy tyd, kennis én vriendskap vrylik gedeel het.
Foto: Nelson Mandela Universiteit
'n Oud-Proteaspeler en deesdae self ook krieketkommentator, Fanie de Villiers, sê Grové het ongelooflik baie vir die krieketgemeenskap beteken. Hy het hom as die "godfather" van die kommentaarstelsel beskryf en sê Grové het oneindige respek afgedwing.
De Villiers sê as dosent het Grové boonop groot empatie met jongmense gehad en het hy deur sy loopbaan ekstra moeite gedoen om studente wat in die moeilikheid beland het, agter die skerms te help.
"Dat hy 'n absolute legende was as 'n dosent, is nie eens 'n kwessie nie. En 'n mens is eintlik in 'n posisie om te sê, hel, ek wens ek kan soos hy wees eendag. Ek dink dis die beste wat 'n ou van iemand kan sê. Ons almal gaan hom baie mis," het De Villiers gesê.
Krieketafrigter Dave Nosworthy sê hy is platgeslaan deur Grové se dood, terwyl die ATKV, wat Grové in 2015 met Afrikoon-status vereer het, sê Grové se stem en puik Afrikaanse kommentaar sal gemis word.
Grové word oorleef deur sy vrou Hendrina, nog twee dogters en 'n seun.
Baie jammer om te hoor,baie van sy Afrikaanse komentaar gehou op Supersport,Sterkte aan die familie.
So jammer om te hoor, hy was 'n puik krieket kommentator – sy stem sal beslis gemis word.
Sterkte aan sy familie met hulle groot verlies.
"Ek wil nou nie snaaks wees nie"…maar ek gaan vir ou Kotie se snaakse segoed mis by die krieket…..RIP Kotie Grove…Legend.
Dis so sad. Het dit baie geniet om na hom te luister. RIV Kotie.
Sjoe hartseer is ek nou, Oom Kotie was een van my gunstelinge. Hy en Fanie het altyd so mooi met mekaar gestry, dit het die kommentaar so lekker lewendig gehou. Rus sag.